钦定古今图书集成/理学汇编/文学典/第047卷 > 李孝贞
## 钦定古今图书集成/理学汇编/文学典/第047卷 > 李孝贞

按《隋书》本传：“孝贞字元操，赵郡柏人人也。父希礼，齐
信州刺史，世为著姓。孝贞少好学，能属文。在齐，释褐
司徒府参军事，简静不妄通宾客。与从兄仪曹郎中
骚、太子舍人季节、博陵崔子武、范阳卢询祖为断金
之契。后以射策甲科拜给事中。于时黄门侍郎高干
和亲要用事，求婚于孝贞，孝贞拒之，由是有隙，阴谮”
之。出为太尉府外兵参军。后历中书舍人、博陵太守、
司州别驾，复兼散骑常侍，聘周使副。还除给事黄门
侍郎。周武帝平齐，授仪同三司、少典祀下大夫。宣帝
即位，转吏部下大夫。高祖为丞相，尉迥作乱相州，孝
贞从韦孝宽击之，以功授上仪同三司。开皇初，拜冯
翊太守。为犯庙讳，于是称字。后数岁，迁蒙州刺史，吏
民安之。自此不复留意于文笔，人问其故，慨然叹曰：
“五十之年，倏焉而过，鬓垂素发，筋力已衰，宦意文情，
一时尽矣，悲夫！”然每暇日，辄引宾客弦歌对酒，终日
为欢。征拜内史侍郎，与内史李德林参典文翰。然孝
贞无干剧之用，颇称不理。上谴怒之，敕御史劾其事，
由是出为金州刺史，卒官。所著《文集》二十卷行于世。
有子允玉、孝贞。弟孝威，亦有雅望。大业中，官至大理
少卿。